OBH 1469/1999.
Az állampolgári jogok országgyűlési biztosának jelentése
Előadó: Kunné dr. Simonyi Anna

A vizsgálat megindulása:

Panaszos a Hivatal Panaszirodáján személyesen előadott panaszában az építési ügyében elhúzódó másodfokú közigazgatási eljárást sérelmezte.
Az állampolgári jogok országgyűlési biztosáról szóló 1993. évi LIX. tv. 16. § (1) bekezdése alapján vizsgálatot indítottam, mert felmerült az Alkotmány 2.§ (1) bekezdésében deklarált jogállamiságból fakadó jogbiztonság követelményével összefüggő alkotmányos jogelv, valamint az Alkotmány 13. § (1) bekezdésében biztosított, a tulajdonhoz fűződő alkotmányos jog sérülésének lehetősége. 
Eljárásom során tájékoztatást kértem a Fővárosi Közigazgatási Hivataltól az eljárás elhúzódásának okáról.
Érintett alkotmányos jogok:
- "A Magyar Köztársaság független, demokratikus jogállam." [Alkotmány 2. § (1) bekezdése]
- " A Magyar Köztársaság biztosítja a tulajdonhoz való jogot." [Alkotmány 13. § (1) bekezdése]
- "A Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti. A jogorvoslati jogot - a jogviták ésszerű időn belüli elbírálásának érdekében, 
azzal arányosan - a jelen lévő országgyűlési képviselők kétharmadának szavazatával elfogadott törvény korlátozhatja." [Alkotmány 57. § (5) bekezdése]

Alkalmazott jogszabályok:
- Az államigazgatási eljárásról szóló 1957. évi IV. törvény
- Az épített környezet alakításáról és védelméről szóló 1997. évi LXXVIII. törvény
Megállapított tényállás:
A XI. kerület Polgármesteri Hivatal jegyzője a panaszos ingatlanával szomszédos ingatlanon folytatott engedély nélküli építkezésre a fennmaradási és továbbépítési engedélyt megadta. Panaszos fellebbezést nyújtott be, melynek elbírálásáról a hónapokkal későbbi  panasz előterjesztésekor még nem volt tudomása panaszosnak.

A vizsgálat megállapításai:
A rendelkezésre álló adatokból megállapítottam, hogy a fellebbezési határidőn belül (1998. október 22-én) benyújtott fellebbezést az első fokú hatóság csak 1999. január 11-i dátummal terjesztette fel elbírálásra a Fővárosi Közigazgatási Hivatalhoz, ahol folyó év január 28-án érkeztették. A másodfokú hatóság a fellebbezést a március 2-án kelt határozatával bírálta el, melynek postázására március 30-án került sor.
Az államigazgatási eljárásról szóló, többször módosított 1957. évi IV. tv. 65. § (2) bekezdése értelmében a fellebbezést 8 napon belül kell felterjeszteni az elbírálásra hatáskörrel rendelkező szervhez. Azzal, hogy az első fokú hatóság ezen kötelezettségének nem tett eleget, a törvénysértésen kívül a jogbiztonság alkotmányos követelményével, továbbá a jogorvoslati jog igénybevételét biztosító alkotmányos joggal összefüggésben visszásságot okozott. Amikor az első fokú hatóság közel három hónap múlva a fellebbezést (a vonatkozó iratokkal) végül is felterjesztette a közigazgatási hivatalhoz, megszűntette az általa okozott jogbizonytalanságot, lehetővé téve a fellebbezés elbírálását.
A Fővárosi Közigazgatási Hivatal az épített környezet alakításáról és védelméről szóló 1997. évi LXXVIII. tv. 34. § (5) bekezdésében előírt 60 napon ügyintézési határidőn belül meghozta döntését, biztosítva határozata ellen a jogorvoslati jogot. Ezzel a közigazgatási hivatal megszüntette az első fokú hatóság által okozott visszásságot.
Figyelemmel arra, hogy a panasz eljárásom során megoldódott, a konkrét ügyben ajánlást nem teszek.
Szükségesnek látom azonban a jövőre nézve, a hasonló mulasztások megelőzése érdekében, az állampolgári jogok országgyűlési biztosáról szóló 1993. évi LIX. tv. 21. §. (1) bekezdése alapján az alábbi ajánlást tenni:
Felkérem a XI. kerület Önkormányzat Jegyzőjét, hogy hívja fel munkatársai figyelmét mind az anyagi, mind az eljárási jogszabályok maradéktalan megtartására, kellő rendszerességgel ellenőrizze az ügyintézési határidők megtartását, különös tekintettel arra, hogy az Étv. az építésügyi igazgatás körébe tartozó bonyolultabb ügyekre az általános államigazgatási eljárási időtől eltérően 60 napban állapította meg az ügyintézési időt.
Felkérem a XI. kerület Jegyzőjét, hogy állásfoglalásáról, illetve megtett intézkedéséről 30 napon belül tájékoztasson.

Budapest, 1999. június 22.

Gönczöl Katalin